b'\n_START_ARTICLE_\nKujavijos kunigaik\xc5\xa1tyst\xc4\x97\n_START_SECTION_\nIstorija\n_START_PARAGRAPH_\nPo kunigaik\xc5\xa1\xc4\x8dio Boleslovo III Kreivaburnio mirties 1138\xc2\xa0m. Kujavijos regionas atiteko Mazovijos kunigaik\xc5\xa1tystei. Pirm\xc4\x85 kart\xc4\x85 Kujavija kaip atskiras politinis vienetas suformuota 1233 m., kuomet Mazovijos kunigaik\xc5\xa1tis Konradas I Mazovietis Kujavij\xc4\x85 paskyr\xc4\x97 valdyti savo s\xc5\xabnui Kazimierui su rezidencija Inovroclave._NEWLINE_Kazimieras aktyviai \xc4\xafsitrauk\xc4\x97 \xc4\xaf dinami\xc5\xa1kus santykius tuometin\xc4\x97je Lenkijoje, kovodamas su savo broliais Mazovijoje bei Kry\xc5\xbeiuo\xc4\x8diais Kulmo \xc5\xbeem\xc4\x97je. Kov\xc5\xb3 d\xc4\x97ka jam pavyko taip pat u\xc5\xbevaldyti Dobryn\xc4\x97s \xc5\xbeem\xc4\x99, Len\xc4\x8dic\xc4\x85 ir Seradz\xc4\x85._NEWLINE_Dar gyvas b\xc5\xabdamas Kazimieras padalino kunigaik\xc5\xa1tyst\xc4\x99. Po jo mirties 1267 m. j\xc4\x85 paveld\xc4\x97jo Zemomislas (Inovroclave) ir Vladislovas Lokietka (Kujavijos Breste). Dobryn\xc4\x97s \xc5\xbeem\xc4\x99 jis paliko valdyti broliui Zemovitui ir dviem s\xc5\xabnums (nuo 1287 m. vienvald\xc5\xbeiu liko Zemovitas). V\xc4\x97liau Inovroclavo kunigaik\xc5\xa1tyst\xc4\x97 dar kart\xc4\x85 padalinta tarp Zemomislo s\xc5\xabn\xc5\xb3, tod\xc4\x97l susiformavo Gneukovo ir Bydgo\xc5\xa1\xc4\x8diaus kunigaik\xc5\xa1tyst\xc4\x97s. Tokiu b\xc5\xabdu Kujavijos \xc5\xbeemes dalijosi penki kunigaik\xc5\xa1\xc4\x8diai._NEWLINE_I\xc5\xa1 vis\xc5\xb3 palikuoni\xc5\xb3 stipriausias buvo Vladislovas Lokietka, kuris i\xc5\xa1 Kujavijos prad\xc4\x97jo vienyti Lenkijos \xc5\xbeemes. XIV a. prad\xc5\xbeioje jo s\xc5\xabn\xc4\x97nai kitose kunigaik\xc5\xa1tyst\xc4\x97se prisiek\xc4\x97 jam i\xc5\xa1tikimyb\xc4\x99, o 1327 m. Vladislovas per\xc4\x97m\xc4\x97 vald\xc5\xbei\xc4\x85 Inovroclave, Bydgo\xc5\xa1\xc4\x8diuje bei Dobryn\xc4\x97je. Netrukus po to kilo nuo\xc5\xbem\xc5\xabs karai su Vokie\xc4\x8di\xc5\xb3 ordinu, kurie stipriai nualino Kujavij\xc4\x85, o po Vladislovo Lokietkos mirties net pasmerk\xc4\x97 j\xc4\x85 laikinai okupacijai._NEWLINE_Tik 1343 m. Kali\xc5\xa1o taika Kujavijos \xc5\xbeem\xc4\x97s sugr\xc4\xaf\xc5\xbeo Lenkijai (vietoj to, ji buvo priversta atsisakyti Pomerelijos ir Kulmo \xc5\xbeem\xc4\x97s). \xc4\xae atkurt\xc4\x85 Kujavijos kunigaik\xc5\xa1tyst\xc4\x99 Inovroclave \xc4\xaf sost\xc4\x85 s\xc4\x97do Vladislovo s\xc5\xabnus Kazimieras III Didysis. 1352 m. jis per\xc4\x97m\xc4\x97 Dobryn\xc4\x99, o 1364 m. - Gnevkov\xc4\x85, taip galutinai sujungdamas Kujavijos \xc5\xbeemes. Kadangi Kazimieras tuo pa\xc4\x8diu titulavosi ir Lenkijos karaliumi, Kujavijos kunigaik\xc5\xa1\xc4\x8dio titulas jau buvo tik nominalus. Kunigaik\xc5\xa1tyst\xc4\x97 nunyko ir tapo Lenkijos karalyst\xc4\x97s dalimi. Jos teritorijoje suformuotos dvi vaivadijos - Inovroclavo vaivadija ir Kujavijos Bresto vaivadija.'